Број 107

29.11.2018.године

Београд \_\_\_\_\_\_\_\_\_\_\_\_\_\_\_\_\_\_\_\_\_

-Удружење -

На основу члана 32. Статута Савеза пензионера Србије, Извршни одбор Савеза пензионера Србије, на седници одржаној 27.11.2018. године, донео је

**ОДЛУКУ**

**О ПОКРЕТАЊУ ПОСТУПКА ЗА КОНСТИТУИСАЊЕ НОВОГ САЗИВА СКУПШТИНЕ САВЕЗА ПЕНЗИОНЕРА СРБИЈЕ И**

**ЗА ИЗБОР ОРГАНА САВЕЗА**

**I**

Органима Савеза пензионера Србије (у даљем тексту: Савез), истиче четворогодишњи мандат 04. јуна 2019. године. На конститутивној седници Скупштине Савеза, која ће се одржати **најкасније до 15. априла 2019. године**, бираће се председник, заменик председника и два потпредседника Савеза, који су по функцији чланови Извршног одбора и још 13 (тринаест) чланова Извршног одбора, као и 5 (пет) чланова Надзорног одбора и толико заменика.

**II**

Удружења дају иницијалне предлоге за председника, заменика председника и два потпредседника Савеза и за тринаест чланова Извршног одбора Савеза. Приликом давања иницијалних предлога треба имати у виду да се чланови Извршног одбора бирају из реда чланова Скупштине Савеза а да су председник, заменик председника и два потпредседника Савеза по функцији чланови Извршног одбора Савеза.

**III**

Председника и чланове надзорног одбора и њихове заменике бира Скупштина Савеза, с тим што нико од њих не може истовремено бити и члан Извршног одбора, нити било ког другог органа Савеза. Надзорни одбор сачињавају председник и четири члана. Надзорни одбор има заменика председника и четири заменика чланова. Удружења дају иницијалне предлоге за чланове Извршног одбора и њихове заменике.

**IV**

Извршни одбор Савеза позива удружења да изборне активности у удружењима пензионера општина и градова, окружним одборима, Градским организацијама пензионера Београда и Ниша и Савезима пензионера Војводине и Косова и Метохије, спроведу **до краја фебруара 2019. године** а предлоге кандидата за чланове органа управљања Савеза, доставе **најкасније до 05.03.2019. године.**

**V**

Извршни одбор Савеза предложио је да се избор и предлози кандидата за чланове органа управљања Савеза, спроведу према критеријумима и изборним јединицама које је усвојила Изборна Скупштина Савеза пензионера Србије, одржана 04.06.2015. године, а који су саставни део ове Одлуке. Уколико буде предлога за измену критеријума, исти ће се размотрити на почетку рада Изборне Скупштине Савеза.

У складу са статутима чланица и предложеним критеријумима потребно је предузети све радње како би се изборне активности обавиле на време и у оквиру утврђених изборних јединица, при томе водећи рачуна о равномерној заступљености удружења, тако да предложени кандидат за сваки изборни период буде из другог општинског или градског удружења, као и о заступљености жена у органима Савеза.

**VI**

Комисија за избор и именовање, као радно тело Извршног одбора Савеза, заједно са председником Савеза разматра достављене предлоге кандидата од удружења за органе Савеза и утврђује предлоге и предлаже њихов избор. Предлог кандидата за органе Савеза, Комисија доставља Извршном одбору, а овај Скупштини Савеза најкасније седам дана пре одржавања Конститутивне седнице Скупштине Савеза.

**VII**

При спровођењу предизборних-изборних активности, односно приликом одржавања изборних, редовних или ванредних скупштина на којима се врши избор и предлажу кандидати за чланове органе Савеза пензионера Србије, као и приликом одржавања састанака окружних одбора, потребно једа благовремено обавестити Савез пензионера Србије, ради обезбеђења присуства седници-састанку представника Савеза пензионера Србије. За територију Војводине потребно је обавестити и Савез пензионера Војводине.

Прилог: Предлог Критеријума за састав органа управљања Савеза бр.108 од 29.11.2018. године

ПРЕДСЕДНИК

САВЕЗА ПЕНЗИОНЕРА СРБИЈЕ

Ђуро Перић